Document ID: 32012D1105

DEĊIŻJONI Nru 1105/2012/EU TAL-PARLAMENT EWROPEW U TAL-KUNSILL
tal-21 ta’ Novembru 2012
li temenda d-Deċiżjoni tal-Kunsill 2003/17/KE billi testendi l-perjodu ta’ applikazzjoni tagħha u billi taġġorna l-ismijiet ta’ pajjiż terz u tal-awtoritajiet responsabbli għall-approvazzjoni u l-kontroll tal-produzzjoni
(Test b’relevanza għaż-ŻEE)
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) tiegħu,
Wara li kkunsidraw il-proposta li saret mill-Kummissjoni Ewropea,
Wara t-trażmissjoni tal-abbozz tal-att leġislattiv lill-parlamenti nazzjonali,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Filwaqt li jaġixxu skont il-proċedura leġislattiva ordinarja (2),
Billi:
(1)
Id-Deċiżjoni tal-Kunsill 2003/17/KE tas-16 ta’ Diċembru 2002 dwar l-ekwivalenza tal-ispezzjonijiet fuq il-post imwettqa fil-pajjiżi terzi fuq l-uċuħ tar-raba’ li jipproduċu ż-żerriegħa u dwar l-ekwivalenza taż-żerriegħa prodotta fil-pajjiżi terzi (3) tipprevedi li għal perjodu limitat ta’ żmien, l-ispezzjonijiet imwettqa fil-pajjiżi terzi fuq l-uċuħ tar-raba’ għall-produzzjoni taż-żerriegħa ta’ ċerti speċijiet għandhom ikunu meqjusa bħala ekwivalenti għall-ispezzjonijiet fuq l-uċuħ tar-raba’ mwettqa skont l-atti legali tal-Unjoni, u li ż-żerriegħa ta’ ċerti speċijiet prodotti fil-pajjiżi terzi għandha tkun meqjusa bħala ekwivalenti għaż-żerriegħa prodotta skont l-atti legali tal-Unjoni.
(2)
Jidher li l-ispezzjonijiet imwettqa fil-pajjiżi terzi fuq l-uċuħ tar-raba’għadhom jagħtu l-istess garanziji bħall-ispezzjonijiet imwettqa mill-Istati Membri. Huma għandhom għalhekk ikomplu jitqiesu bħala ekwivalenti.
(3)
Billi d-Deċiżjoni 2003/17/KE tiskadi fil-31 ta’ Diċembru 2012, il-perjodu li għalih hija rikonoxxuta l-ekwivalenza skont dik id-Deċiżjoni għandu jiġi estiż. Jidher mixtieq li dan il-perjodu jiġi estiż b’għaxar snin.
(4)
Ir-referenza għall-Jugoslavja fid-Deċiżjoni 2003/17/KE għandha titħassar. Is-Serbja, bħala membru tal-Iskemi tal-OECD għaċ-Ċertifikazzjoni tal-Varjetà taż-Żerriegħa li Timxi fil-Kummerċ Internazzjonali u membru tal-Assoċjazzjoni Internazzjonali tat-Testijiet taż-Żerriegħa fir-rigward tat-teħid ta’ kampjun u l-ittestjar taż-żerriegħa, għandha tiġi miżjuda fil-lista ta’ pajjiżi terzi fl-Anness I għad-Deċiżjoni 2003/17/KE. Barra minn hekk, l-ismijiet ta’ xi awtoritajiet responsabbli għall-approvazzjoni u l-kontroll tal-produzzjoni, kif elenkati fl-Anness I tad-Deċiżjoni 2003/17/KE, inbidlu.
(5)
Id-dispożizzjonijiet tad-Deċiżjoni 2003/17/KE li jirreferu għad-Deċiżjoni tal-Kunsill 1999/468/KE tat-28 ta’ Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni (4) għandhom jiġu mħassra, peress illi fil-kuntest ta’ din id-Deċiżjoni, l-applikazzjoni tagħhom tkun inkompatibbli mas-sistema ta’ setgħat delegati u dawk ta’ implimentazzjoni introdotti rispettivament mill-Artikoli 290 u 291 tat-Trattat
(6)
Id-Deċiżjoni 2003/17/KE għandha għalhekk tiġi emendata skont dan,
ADOTTAW DIN ID-DEĊIŻJONI:
Artikolu 1
Id-Deċiżjoni 2003/17/KE hija b’dan emendata kif ġej:
(1)
Artikolu 4 huwa mħassar.
(2)
Artikolu 5 huwa mħassar.
(3)
Fl-Artikolu 6 id-data “31 ta’ Diċembru 2012” hija sostitwita bid-data “31 ta’ Diċembru 2022”.
(4)
l-Anness I huwa sostitwit bit-test stabbilit fl-Anness għal din id-Deċiżjoni.
Artikolu 2
Din id-Deċiżjoni għandha tidħol fis-seħħ fit-tielet jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
Din għandha tapplika mill-1 ta’ Jannar 2013.
Artikolu 3
Din id-Deċiżjoni hija indirizzata lill-Istati Membri.
Magħmul fi Strasburgu, il-21 ta’ Novembru 2012.

Labels: 18
6